टाटा स्टील में डर का माहौल नहीं : आर रवि
टाटास्टील के कर्मचारियों में डर का माहौल नहीं है। कर्मचारी भयमुक्त होकर काम कर रहे हैं। सभी कर्मचारी समझदार हैं, जानकार हैं। प्रबंधन और यूनियन में लगातार बातचीत होती रहती है। कभी कोई कड़ा होता है, तो कोई मुलायम। यह बातें बुधवार को बातचीत में टाटा वर्कर्स यूनियन (टीडब्ल्यूयू) के अध्यक्ष आर रवि प्रसाद ने कहीं। उन्होंने कहा कि अनुशासनात्मक आधार पर टाटा स्टील के कुछ कर्मचारियों को नोटिस मिली है, कुछ की मेडिकल जांच कराई गई है। यूनियन किसी को दिक्कत नहीं होने देगी। यूनियन कर्मचारियों की रक्षा करेगी। कर्मचारी भी ध्यान रखें कि उनसे कोई गलत काम नहीं हो।
आर रवि प्रसाद ने कहा कि मजदूरों से जुड़ी सभी समस्या पर प्रबंधन के साथ लगातार वार्ता हो रही है। एलटीसी का मामला अहम है। अभी तक ठोस बातचीत शुरू नहीं हुई है। एलटीसी के लिए जल्द बातचीत शुरू होगी। इस बार और बेहतर समझौता होगा। कई विभागों के रि-ऑर्गेनाइजेशन और आईबी (इंसेंटिव बोनस) का प्रस्ताव प्रबंधन से मिला हुआ है। इन मामलों पर प्रबंधन से लगातार बातचीत हो रही है। संबंधित विभागों के कमेटी मेंबरों को विश्वास में लेकर अंतिम निर्णय लिया जाएगा।
कार्यालय में समय दे रहे हैं ऑफिस बेयरर्स
आररवि प्रसाद ने कहा कि टाटा वर्कर्स यूनियन के ऑफिस बेयरर्स यूनियन कार्यालय में समय दे रहे हैं। प्रबंधन के साथ बैठक करने अथवा अपने प्लांट के कर्मचारियों से मिलने के लिए ऑफिस बेयरर्स को जाना पड़ता है। वे ऑफिस बेयरर्स के कामकाज से पूरी तरह संतुष्ट हैं। यूनियन अध्यक्ष से सवाल किया गया था कि कमेटी मेंबरों की शिकायत है कि ऑफिस बेयरर्स यूनियन कार्यालय में नहीं मिलते।
जुस्को के वेज रिवीजन में हस्तक्षेप ठीक नहीं
आररवि प्रसाद ने कहा कि यह सत्य है कि टाटा स्टील के कर्मचारी जुस्को में गए हैं। जुस्को टाटा स्टील की शत प्रतिशत सब्सिडियरी कंपनी भी है। इसके बावजूद जुस्को के वेज रिवीजन के मामले पर टाटा वर्कर्स यूनियन का हस्तक्षेप ठीक नहीं होगा। जुस्को में अलग प्रबंधन और अलग यूनियन है। जुस्को श्रमिक यूनियन सदैव स्वतंत्र तौर पर कर्मचारियों के लिए समझौता करती रही है।
टीएमएच में गंभीर रोग का
इलाज सस्ता कराएंगे
आररवि प्रसाद ने कहा कि पूर्व में हृदय रोग के लिए टाटा स्टील के कर्मचारियों को टीएमएच से दूसरे अस्पताल में रेफर किया जाता था। रेफरल पद्धति में बीमारी को देखते हुए पैकेज के तहत राशि निर्धारित थी।
हृदय में बेहतर स्टेंट लगाने के लिए कर्मचारियों को स्वयं खर्च उठाना पड़ता था। टीएमएच में ऐसे गंभीर रोग का इलाज सस्ता कराएंगे। इसके लिए जल्द बातचीत की जाएगी।
कर्मचारी पुत्रों की नौकरी के लिए वार्ता करेंगे
आररवि प्रसाद ने कहा कि निबंधित कर्मचारी पुत्रों की नौकरी के लिए प्रबंधन के साथ वार्ता की जाएगी। कंपनी प्रबंधन जरूर चाहता है कि स्किल्ड लोगों को अवसर दिया जाए। यूनियन का सदैव प्रयास रहेगा कि अन स्किल्ड, सेमी स्किल्ड और स्किल्ड निबंधित कर्मचारी पुत्रों के नियोजन का रास्ता खुले। उन्होंने कहा कि कंपनी छह से नौ मिलियन टन हुई थी, तो कर्मचारी पुत्रों को रोजगार मिला था। फिर विस्तारीकरण होगा, तो निश्चित तौर पर कुछ कुछ कर्मचारी पुत्रों को रोजगार मिलेगा। यद्यपि, विस्तारीकरण के मामले पर अब तक कंपनी से आधिकारिक सूचना नहीं मिली है। उन्होंने कहा कि अगर यूनियन कार्यालय के सामने कर्मचारी पुत्र पुतला दहन करना चाहते हैं, तो यह उनकी सोच है। हम अपना काम करेंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva